ΓΡΑΠΤΗ ΕΡΩΤΗΣΗ E-4072/98

υποβολή: Ralf Walter (PSE) προς την Επιτροπή

(14 Ιανουαρίου 1999)

Θέμα: PΗΑRΕ-ΔΙΑΣΥΝΟΡΙΑΚΗ ΣΥΝΕΡΓΑΣΙΑ/ΙΝΤΕRRΕG

Εδώ και λίγο καιρό έχει υποβληθεί το σχέδιο νέου κανονισμού για το πρόγραμμα PHARE και τη Διασυνοριακή Συνεργασία. Στο πλαίσιο αυτό ανακύπτουν διάφορα ερωτήματα:

Ποιά περιφερειακή συνεργασία θα είναι επιλέξιμη για ενίσχυση; Μόνον η συνεργασία μεταξύ παραμεθορίων περιοχών κρατών μελών της ΕΕ και υποψηφίων προς ένταξη στην ΕΕ χωρών και μεταξύ παραμεθορίων περιοχών των υποψηφίων προς ένταξη χωρών ή επίσης και οι παραμεθόριες περιοχές στα μελλοντικά εξωτερικά σύνορα της Ευρωπαϊκής Ένωσης;

Ποιά μερίδια της συνολικής ενίσχυσης προβλέπονται γι αυτή τη συνεργασία μεταξύ παραμεθορίων περιοχών κρατών μελών της ΕΕ και υποψηφίων προς ένταξη στην ΕΕ χωρών και μεταξύ των παραμεθορίων περιοχών των υποψηφίων προς ένταξη χωρών; Οι παρατηρήσεις στον προϋπολογισμό της ΕΕ αναφέρουν ρητά, διαφορετικά παρότι στο σχέδιο κανονισμού, κατανομή 2/3-1/3.

Έως σήμερα οι διαδικασίες και η χρηματοδότηση των προγραμμάτων INTERREG/PHARE-ΔΣ ακολουθούν χωριστούς δρόμους. Δεν διαφαίνεται καμία βελτίωση έναντι των παρελθόντων ετών. Μέχρι σήμερα έχουν διατυπωθεί απλώς οι προθέσεις. Πρέπει να συσταθούν μικτές επιτροπές συνεργασίας και να γίνει ο μικτός διασυνοριακός προγραμματισμός.

Ποιά είναι τα συγκεκριμένα μέτρα που έχει λάβει ή προτίθεται να λάβει σχετικά η Επιτροπή;

Πώς διασφαλίζεται ότι η μικτή επιτροπή συνεργασίας θα λάβει κοινή εντολή;

Ποιός γράφει τα κοινά διασυνοριακά έγγραφα του προγράμματος;

Πώς διασφαλίζεται ότι οι συστάσεις σχεδίων από την μικτή επιτροπή συνεργασίας θα υλοποιηθούν από τα εξακολουθούντα να υπάρχουν όργανα λήψης αποφάσεων τόσο από την πλευρά του προγράμματος PHARE όσο και από την πλευρά του προγράμματος INTERREG;

Τί θα συμβεί σε περίπτωση που τα εν λόγω όργανα λάβουν άλλες αποφάσεις;

Πώς μπορεί να επιλυθεί το πρόβλημα που δημιουργείται από το γεγονός ότι το πρόγραμμα INTERREG είναι πολυετές ενώ το πρόγραμμα PHARE μονοετές;

Απάντηση του κυρίουvan den Broek εξ ονόματος της Επιτροπής

(12 Φεβρουαρίου 1999)

Η Επιτροπή ενέκρινε ένα νέο κανονισμό σχετικά με την εφαρμογή ενός προγράμματος για τη διασυνοριακή συνεργασία στο πλαίσιο του προγράμματος Phare στις 18 Δεκεμβρίου 1998 (Κανονισμός (ΕΚ) 2760/98 της Επιτροπής)(1), ο οποίος αντικαθιστά τον κανονισμό (ΕΚ) 1628/94 της Επιτροπής της 4ης Ιουλίου 1994(2).

Σύμφωνα με το άρθρο 2.1 αυτού του νέου κανονισμού οι επιλέξιμες παραμεθόριες περιοχές είναι εκείνες μεταξύ των χωρών της Κεντρικής και Ανατολικής Ευρώπης και της Κοινότητας, και εκείνες μεταξύ των παρακάτω υποψήφιων κρατών: Βουλγαρία, Τσεχική Δημοκρατία, Εσθονία, Ουγγαρία, Λετονία, Λιθουανία, Πολωνία, Ρουμανία, Σλοβακία και Σλοβενία. Εντούτοις, σύμφωνα με την 11η αιτιολογική σκέψη, μια επέκταση, σε μεταγενέστερο στάδιο, στα σύνορα με ορισμένες άλλες γειτονικές χώρες που δικαιούνται συμμετοχή σε κοινοτικά προγράμματα βοήθειας μπορεί να προβλεφθεί.

Από το ποσό των 180 εκατομμυρίων ευρώ που διατίθενται σύμφωνα με το άρθρο B7 502 για το 1999, τα 2/3 θα χορηγηθούν σε χώρες που έχουν σύνορα με την Κοινότητα, και το 1/3 σε άλλες επιλέξιμες παραμεθόριες περιοχές, σε συμφωνία με το σχόλιο επί του προϋπολογισμού.

Με στόχο τη συνεισφορά σε μια γνήσια διασυνοριακή συνεργασία, το άρθρο 7 προβλέπει ότι για κάθε συνοριακή περιοχή, θα συστείνεται μια κοινή επιτροπή συνεργασίας (ΚΕΣ) αποτελούμενη από αντιπροσώπους των ενδιαφερομένων χωρών και από την Επιτροπή. Η ΚΕΣ θα προετοιμάζει ένα κοινό έγγραφο προγραμματισμού και θα καθορίζει, λαμβάνοντας υπόψη το έγγραφο αυτό, μια κοινή σειρά έργων μια φορά το χρόνο.

Η τελική λήψη της απόφασης σχετικά με την επιλογή του σχεδίου θα διέπεται από τους κανόνες των προγραμμάτων Phare και Interreg αντίστοιχα. Στην περίπτωση του Phare, το άρθρο 8 προβλέπει ότι η Επιτροπή θα διατυπώνει πρόταση για ένα πρόγραμμα σε κάθε σύνορο λαμβάνοντας υπόψη το έγραφο του κοινού προγράμματος και τις συστάσεις για το έργο της ΚΕΣ, ενώ η χορήγηση θα εγκρίνεται σύμφωνα με τις πρότυπες διαδικασίες του Phare.

Μολονότι ο κανόνας ετήσιου χαρακτήρα του προϋπολογισμού υπερισχύει, το άρθρο 7,2 προβλέπει ότι το κοινό έγγραφο προγραμματισμού θα συνταχθεί με πολυετή προοπτική, πράγμα που θα συμβάλει στη καλύτερη ευθυγράμμιση μεταξύ του προγράμματος διασυνοριακής συνεργασίας Phare και του Interreg.

(1) ΕΕ L 345 της 19.12.1998.

(2) ΕΕ L 171 της 6.7.1994.